**Ivo Jurkāna atmiņas par skolu**

“Rīgas 47. vidusskolā mācības uzsāku 1984. gadā. Tas bija neilgi pēc tās atvēršanas. Atceros, vēl bērnudārza vecumā, ar vecākiem braucām tai garām un vērojām kā sokas celtniecības darbi.

Pirmais gads pagāja sagatavošanās klasē. To sauca par “nulles klasīti”. It kā skola, bet ne skola. Mājasdarbu nebija, skolas somas bija jāatstāj turpat zem sola. Neliela vilšanās, jo gribējās lai viss būtu pa īstam.

No pirmās līdz ceturtajai klasei (man šķiet, ka ceturtajai) mūsu klases audzinātāja bija sk. Soboļeva.

Jau toreiz novēroju, ka manas sekmes un uzmanība ir tieši atkarīga no tā, cik mani priekšmets aizrauj vai interesē. Atzīmes bija svarīgas, taču ne galvenās. Līdz ar to nebiju ne starp labākajiem, nedz nesekmīgajiem. Skola bija process, vide, pieredze, kuru atceros ar labām atmiņām.

Sākot ar piekto klasi (šķiet, ka tā bija piektā) par klases audzinātāju kļuva skolas  bibliotekāre, latviešu valodas un literatūras skolotāja Līva Pakalna. Klasē mācījās arī viņas meita Rudīte, kas, iespējams, bija viens no iemesliem, kādēļ klasi pārņēma viņa.

Pienākot devītajai klasei, mani vecāki mainīja dzīvesvietu, pārceļoties uz Ziepniekkalna mikrorajonu. Mācību iestāde, Rīgas 94.vidusskola bija turpat blakus. Tobrīd nopietni apsvēru pāriet mācīties uz to. Aizgāju uz pārrunām, taču neņemot vērā, ka dzīvoju turpat, jutu, ka mani tur negaida. Jāatzīst, ka saņemot pamatizglītības diplomu, par to, ka vēlētos mācības turpināt  vidusskolā, nevienu nebrīdināju. Tas sākumā radīja nelielas problēmas atgriezties. Klases jau bija nokomplektētas. Tiku uz pārrunām pie skolas direktores  Zigrīdas Bārenes, pēc kurām tomēr tiku uzņemts.

Mācības 10. klasē gan uzsāku nevis kopā ar saviem vecajiem klases biedriem, bet paralēlajā, pie skolotājas Ērikas Liepiņas. Tas bija 1992. gads. Aiz loga, uz ielas, mikrorajonā, Rīgas centrā paralēli auga atjaunotā Latvijas Republika ar daudziem kārdinājumiem un iespējām, kuras tik vajadzēja izmantot. Lai arī doma par darbošanos masu medijos mani vēl toreiz nesaistīja, daudz sekoju tur notiekošajam. Pārmaiņām Latvijas Radio, Latvijas Televīzijā, nesen dzimušajām komerctelevīzijām. Daudzviet raidījumi tika veidoti atšķirīgi no ierastās prakses, kas man kā ierindas skatītājam likās saistoši. Šad tad iedomājos, kā būtu darījis es, ja būtu raidījumu vadītāju vietā.

Mācības vidusskolā, tāpat, kā iepriekšējā periodā man problēmas nesagādāja, taču atkal, mana prioritāte bija izbaudīt skolas vidi, atmosfēru, galu galā tās arī pabeigt, nevis būt starp vadošajiem.

Pēdējā klasē sāku strādāt. Divas/trīs reizes nedēļā par naktssargu, lai nodrošinātu personīgos līdzekļus. Un tā vairākus gadus. Atceros skolas direktores neviltoto izbrīnu, kad reiz satikāmies autobusā uz pilsētas centru. Mans darbavieta atradās Čiekurkalnā. Viņa pauda bažas vai tas tiešām neatstās iespaidu uz mācībām. Iespējams atstāja, taču lielas alternatīvas nebija. Man nepatika prasīt naudu vecākiem un šī bija iespēja nopelnīt tobrīd minimālo algu valstī, kas man savā vecumā ļāva nodrošināt pamatvajadzības.

Pēc vidusskolas absolvēšanas iestājos RTU Būvniecības fakultātē. Iespējams, vecāku dēļ – mamma un tētis mācījās šajā augstskolā. Likās, ka ar laiku mani tas aizraus. Tas nenotika. Skaidri atceros – ķīmijas kolokvija laikā manī notika lūzums. Sapratu, ka neesmu savā vietā. Tolaik jau kā ārštata autors sadarbojos ar LTV Bērnu un jauniešu redakciju, veidojot raidījumus “Skabarga” un citus. Nojausma, ka zinu, kā to darīt, ko darīt savādāku nekā līdz šim, un sajūta, ka esmu savā vietā, kalpoja kā grūdiens, lai jau pēc gada iestātos Latvijas Universitātes, tolaik, Filoloģijas fakultātē programmā Komunikācijas zinātne. Trešajā kursā, specializējos virzienā televīzija. Pabeidzot bakalaurus, gadu izlaidu, lai pēc tam divu gadu garumā iegūtu arī maģistra grādu.

 LNT sāku strādāt pēc otrā kursa. Nokārtojot pēdējo pārbaudījumu, tiešā ceļā devos uz Ziņu dienestu. Tradicionālo viena mēneša pārbaudes laiku izturēju trijās dienās, parakstot darba līgumu. Tas bija 1998. gada jūlijs. Man ir laimējies strādāt laikā, kad televīzijas žurnālisti sāka pārņemt tās darba metodes un reportāžu veidošanas stilu, kā vadošajos starptautiskajos kanālos. Šī ir profesija, kura jājūt. Jābūt gatavam pakārtot dzīvi. Vienlaikus, šis darbs dod iespējas redzēt pasauli, iekļūt cilvēku mājās, būt klāt svarīgākajos pasākumos. Ar atsevišķiem skolas biedriem uzturam attiecības joprojām. Reizi gadā mēģinām tikties pie kāda mājās. Tieši tāpat kā vidusskolas laikā, kad par nākotni nedomājām, taču visticamāk ielikām tai pamatus.”